Șoldan în piața din Stulpicani alături de candidatul PSD George Gemănari: ”Reacțiile oamenilor ne-au confirmat că este timpul pentru o schimbare reală, atât în administrația comunei Stulpicani, cât și la conducerea Consiliului Județean”
Candidatul PSD la funcția de președinte al Consiliului Județean, deputatul Gheorghe Șoldan, s-a aflat în această dimineață în piața din Stulpicani, alături de colegi din PSD și de candidatul PSD la Primăria comunei, George Gemănari, un inginer în vârstă de 39 de ani, hotărât să aducă schimbarea pe care această comunitate o așteaptă. ”Am avut ocazia să discutăm cu mare parte dintre comercianți, să împărțim pliante și să abordăm problemele cu care se confruntă comuna. Am vorbit despre planurile noastre de dezvoltare atât pentru Stulpicani, cât și pentru întreg județul Suceava. George Gemănari are un plan bine structurat pentru Stulpicani, axat pe îmbunătățirea infrastructurii și a rețelelor de utilități, dezvoltarea serviciilor publice, stimularea turismului local și sprijinirea afacerilor locale. Reacțiile oamenilor ne-au confirmat că este timpul pentru o schimbare reală, atât în administrația comunei Stulpicani, cât și la conducerea Consiliului Județean Suceava. Ne-au vorbit despre nevoia de proiecte concrete și eficiente, despre dorința de a vedea investiții reale într-un viitor mai bun pentru ei și copiii lor. Este evident că e nevoie de un alt ritm de dezvoltare, de o viziune nouă și de o echipă dedicată. Ca viitor președinte al Consiliului Județean Suceava, mă angajez să colaborez strâns cu fiecare administrație locală pentru a implementa proiecte de dezvoltare care să îmbunătățească nivelul de trai în întreg județul. Pe 9 iunie, vă îndemn să votați pentru schimbare, atât la primăria din Stulpicani, cât și la Consiliul Județean Suceava”, a spus Gheorghe Șoldan.